#  ОТЧЕТ за изпълнението на програмния бюджет

# на КОМИСИЯ ЗА ЗАЩИТА НА ЛИЧНИТЕ ДАННИ

**за първото полугодие на 2025 г.**

# ОТЧЕТ НА ОСНОВНИТЕ ПАРАМЕТРИ НА БЮДЖЕТА

|  |
| --- |
| **1. Отчет на приходите по бюджета**  |
| **ПРИХОДИ(в лева)** | **Закон** | **Уточнен план** | **Отчет** |
| **Общо приходи:** | **700 000** | **700 000** | **113 397** |
| *Данъчни приходи* |   |   |  |
| ***Неданъчни приходи*** | **700 000** | **700 000** | **113 397** |
| Приходи и доходи от собственост |   |   |  |
| Държавни такси |   |   |  |
| Глоби, санкции и наказателни лихви | 700 000 | 700 000 | 131 516 |
| Приходи от концесии |   |   |  |
| Други |   |   | (-) 18 119 |
| ***Помощи, дарения и други безвъзмездно получени суми*** |  |  |  |

Комисията за защита на личните данни (КЗЛД) администрира приходи от наложени от нея административни наказания „глоби“ и „имуществени санкции“, в изпълнение на надзорните й правомощия по Регламент (ЕС) 2016/679, Закона за защита на личните данни (ЗЗЛД) и Закона за защита на лицата, подаващи сигнали или публично оповестяващи информация за нарушения (ЗЗЛПСПОИН). През първото полугодие на 2025 г. са отчетени приходи в размер на 131 516 лв. (18,8% от годишния план), които представляват административни глоби и имуществени санкции, наложени с наказателни постановления и решения, издадени от КЗЛД като държавен орган по силата на ЗЗЛД и ЗЗЛПСПОИН и получени суми за съдебни разноски и юрисконсултски възнаграждения. Традиционно факторите, които оказват влияние върху размера на събраните приходи, са възможностите за съдебно обжалване на индивидуалните административни актове на КЗЛД, с които се налагат административни наказания, редуцирането на размера на наложените санкции в резултат на съдебно обжалване, предоставената възможност за доброволно изпълнение и ефективното събиране на просрочени вземания от Националната агенция по приходите (НАП). Отчита се много ниска събираемост от страна на НАП на просрочените публични държавни вземания, които са й предоставени от КЗЛД за събиране. От общо изпратените за събиране просрочени вземания в размер на 1 075 817 лв. (вкл. и от предходните години), от началото на годината до 30.06.2025 г. са събрани само 18 125 лв. (1,65%). Националната агенция по приходите не събира вземанията по наложени санкции с приоритет в изискуемите срокове, същите се погасяват по давност, което обезсмисля работата на Комисията и на служителите от нейната администрация. Доброволното заплащане на наложените санкции е изключително труден процес поради:

1. Възможност за забавяне на плащането чрез двуинстанционно обжалване, като за периода на обжалване юридическите лица са препродадени или обявени в ликвидация или за прибягване до други правни способи с цел не понасяне тежестта на наложената санкция и избягването на отговорност.

2. Изчакване на погасителната давност, тъй като НАП не предприема своевременни действия по събирането им и услугите на съответните физически и/или юридически лица не са обвързани с погасяване на задълженията към хазната.

|  |
| --- |
| **2. Отчет на разходите по бюджета на КЗЛД по функционални области и бюджетни програми** |
| **Класификационен код\*** | **РАЗХОДИ (в лева)** | **Закон** | **Уточнен план** | **Отчет** |
| **3400.00.00** | **Общо разходи по бюджета**  | **6 728 900** | **6 728 900** | **3 043 620** |
| 3400.01.00 | Функционална област:„Защита на личните данни на физическите лица“ | 6 728 900 | 6 728 900 | 3 043 620 |
| 3400.01.01 | Бюджетна програма „Защита на физическите лица при обработването на лични данни и свободното движение на такива данни“ | 6 728 900 | 6 728 900  | 3 043 620 |
| \* Класификационен код съгласно Решение № 780 на Министерския съвет от 2023 г. |

|  |
| --- |
| **3. Отчет на консолидираните разходи по бюджетните програми в рамките на съответната функционална област** |
| **Код\*** | **ОБЛАСТИ НА****ПОЛИТИКИ/****ФУНКЦИОНАЛНИ ОБЛАСТИ И БЮДЖЕТНИ ПРОГРАМИ** | **Консолидирани разходи** | **Ведомствени разходи** | **Админи-стрирани разходи** |
|   | **На Комисия за защита на личните данни**(в лева) | Общо разходи | *По бюджета на ПРБ* | *По други бюджети и сметки за средства от ЕС* | Общо ведомст-вени | *По бюджета на ПРБ* | *По други бюджети и сметки за средст-ва от ЕС* | Общо админи-стрирани |
| **3400.00.00** | **Общо разходи** | **3 043 620** | **3 043 620** | **0** | **3043620** | **3043620** |  0 |  0 |
| **3400.01.00** | **Функционална област: „Защита на личните данни на физическите лица“** | **3 043 620** | **3 043 620** | **0** | **3043620** | **3043620** |  0 |  0 |
| 3400.01.01 | Бюджетна програма „Защита на физическите лица при обработването на лични данни и свободното движение на такива данни“ | 3 043 620 | 3 043 620 | 0  | 3043620 | 3043620 |  0 |  0 |

|  |  |  |  |
| --- | --- | --- | --- |
| **4. Финансиране на консолидираните разходи** |  |  |  |
| **Финансиране на консолидираните разходи, обхванати в програмния бюджет****(в лева)** | **Закон** | **Уточнен план** | **Отчет** |
| **Общо консолидирани разходи:** | **6 728 900** | **6 728 900** | **3043620** |
| **Общо финансиране:** | **6 728 900** | **6 728 900** | **3043620** |
|  **От бюджета на ПРБ** | **6 728 900** | **6 728 900** | **3043620** |
|  **От други бюджети и сметки за средства от ЕС, в т.ч. от:** |   |   |   |
| Централен бюджет, в т.ч.: |   |   |   |
|  Държавни инвестиционни заеми |   |   |   |
| Сметки за средства от ЕС (ССЕС на НФ и на ДФЗ) |   |   |   |
| Други програми и инициативи, по които Република България е страна-партньор |   |   |   |
| Други програми и други донори по бюджета на ПРБ |   |   |   |
| Други бюджетни организации, включени в консолидираната фискална програма |   |   |   |
| Други, в т.ч. предоставени трансфери за други бюджети за сметка на планирани разходи по бюджета на ПРБ |   |   |   |

# II. ПРЕГЛЕД НА НАСТЪПИЛИТЕ ПРЕЗ ОТЧЕТНИЯ ПЕРИОД ПРОМЕНИ НА ПОКАЗАТЕЛИТЕ ПО БЮДЖЕТА

Няма настъпили промени на показателите по бюджета през отчетния период.

# III. ПРЕГЛЕД НА НАСТЪПИЛИТЕ ПРЕЗ ОТЧЕТНИЯ ПЕРИОД ПРОМЕНИ В ОРГАНИЗАЦИОННАТА СТРУКТУРА

Няма настъпили промени в организационната структура на КЗЛД през отчетния период.

# IV. ПРЕГЛЕД НА функционална област: „защитата на личните данни на физическите лица“

1. **Описание на степента на изпълнение на заложените стратегически и оперативни цели, допринасящи за нейното постигане**

***Стратегическа цел: Реализирана система за предотвратяване и ограничаване на незаконните форми на обработване на лични данни и на нарушаването на правата на физическите лица.***

В изпълнение на тази цел през отчетния период КЗЛД продължава утвърждаването на единни стандарти за прилагане на правната рамка за защита на личните данни (считано от 25 май 2018 г.) от администраторите в публичния и частния сектор. Комисията поддържа и развива своята практика в контекста на насоките и указанията на Европейския комитет по защита на данните, като през 2025 г. е предоставила множество формални писмени (503 бр.) и неформални устни консултации на граждани (387 бр.) и администратори по въпроси, свързани с обработването на лични данни и тяхната защита, в т.ч. както под формата на официални становища, така и отговори/разяснения на конкретни запитвания по принципни въпроси от областта на защитата на личните данни с цел унифициране на практиката в национален план.

По отношение на становищата на КЗЛД, изразявани по искания на публични органи в качеството им на администратори на лични данни, продължава ясната тенденция за по-задълбочен анализ на действащата правна рамка от страна на самите институции и повдигането на въпроси, които засягат материята в дълбочина и изискват изясняването на конкретни детайли по прилагането ѝ. В този смисъл, може да се подчертае, че усилията на Комисията за разясняване и системно прилагане на Регламент (ЕС) 2016/679 и на ЗЗЛД, както и на относимото секторно законодателство, дават своите резултати и обработването на лични данни при спазване правата на физическите лица вече се е установило като стандарт в работата на институциите.

По редица въпроси от обществен интерес, имащи отношение към обработването и защитата на личните данни, през отчетния период КЗЛД e осъществила ползотворно сътрудничество, вкл. в оперативен порядък, с множество държавни органи, сред които Инспектората към Висшия съдебен съвет, Министерство на вътрешните работи, Министерството на външните работи, Министерството на образованието и науката, Комисията за регулиране на съобщенията и Държавната агенция за закрила на детето, Министерството на правосъдието, Министерството на електронното управление, Министерството на финансите и други, което включва и участия в 23 (двадесет и три) броя междуведомствени работни групи.

С цел предотвратяване и ограничаване на незаконните форми на обработване на лични данни и нарушаване правата на физическите лица през 2025 г. продължава тенденцията за търсене на съдействие от КЗЛД при упражняване на правата на физическите лица по чл. 15-22 от Регламент 2016/679 пред съответните администратори. Акцент през посочения период е поставен върху запитвания, респ. отговори, касаещи реда за упражняване на права, в т.ч. относно начина на упражняване на правото на жалба за нарушения в областта на защитата на личните данни и относно компетентността на КЗЛД.

***Стратегическа цел: Ефективно приложен механизъм за надзор***

В изпълнение на посочената цел през отчетния период са назначени 263 бр. проверки на място по сигнали, жалби и уведомления за нарушения на сигурността на личните данни с високо ниво на риск. Останали от миналата година са 244 бр. назначени и неприключени проверки. От общия брой - 507 бр. проверки, към настоящия момент 128 бр. са извършени и приключили с констативен акт.

Допълнително, от началото на годината в комисията са постъпили 756 жалби на физически лица, съдържащи твърдения за нарушени права по ЗЗЛД и ОРЗД.

В производствата за разглеждане на уведомления за нарушения на сигурността на личните данни са извършени 16 проверки по документи, 3 по уведомления, постъпили през 2024 г. и 13 по уведомления, постъпили през 2025 г.

На основание чл. 261а, ал. 5 от Закона за електронните съобщения (ЗЕС), КЗЛД ежегодно получава обобщена статистическа информация относно случаите на предоставяне на трафични данни от предприятията, предоставящи обществени електронни съобщителни мрежи и/или услуги на компетентните органи за нуждите на националната сигурност и за предотвратяване, разкриване и разследване на тежки престъпления. През отчетния период 102 предприятия са подали информация в КЗЛД, която е обработена и въведена в съответния регистър, поддържан за целите на чл. 261а, ал. 5 от ЗЕС. В изпълнение на чл. 261а, ал. 5 от ЗЕС до Народното събрание и до Европейската комисия е изпратена обобщена статистическа информация за 2024 г.

В изпълнение на задълженията си по чл. 251ж, ал. 1 от ЗЕС КЗЛД поддържа и регистър на получените протоколи от предприятията за унищожените данни с оглед упражняване на ефективен текущ и последващ контрол. За отчетния период са обработени и въведени в регистъра 290 протокола.

***Стратегическа цел: Разгърната система от мероприятия и инициативи за повишаване на осведомеността на обществото (физически лица, администратори на лични данни и обработващи лични данни) по въпроси от областта на защитата на личните данни***

През отчетния период на сайта на КЗЛД и в информационния бюлетин, издаван от институцията, редовно се отразявани актуални събития, инициативи и теми от обществен интерес в сферата на защитата на личните данни в национален и международен аспект. На сайта се поддържат в актуален вид раздели, съдържащи информационно-разяснителни материали и указания – „Полезна информация“, „Насоки“, „Предаване на данни към трети държави“, „Шенгенско пространство“, „Решения на Съда на ЕС“, на основни информационни раздели, свързани с правомощията на КЗЛД в по влезлия в сила на 04.05.2023 г. ЗЗЛПСПОИН.

Регулярно се публикуват новини, като за периода те са 36 броя. Публикувани са 15 решения и 7 становища на Комисията, 2 броя информационно-разяснителни материали на КЗЛД във връзка с изпълнението на ЗЗЛД, и 10 броя – във връзка с изпълнение на ЗЗЛПСПОИН.

На 28 януари 2025 г. КЗЛД отбелязва за 19-ти пореден път Деня за защита на личните данни с инициативи, чиято основна цел е насърчаване на осведомеността и формиране на разбиране за личните данни в света на дигитални решения и глобален обмен на информация. В информационния материал, който е публикуван тази година в раздел „Полезна информация”, Комисията споделя добри практики от своята надзорна дейност. Следвайки друга традиция, на този ден КЗЛД обявява конкурс за студентско есе. Подробна информация за конкурса е публикувана на институционалния сайт.

В изпълнение на годишния приоритет за прилагането на нов подход в провеждането на обучение в сферата на защита на данните, вкл. съвременните заплахи пред защитата на данните, завърши подготовката на съдържание за втория присъствен етап на обучението по чл. 10, ал. 1, т. 6 от ЗЗЛД. В рамките на първото полугодие на 2025 г. е реализиран електронният първи етап на обучението за служители от централната и местната администрации.

***Стратегическа цел: Реализирана устойчивост на административните услуги, предоставяни на гражданите и администраторите на лични данни***

В изпълнение на тази цел през отчетния период в Регистъра на длъжностните лица по защита на личните данни са обработени 225 уведомления от администратори на лични данни за определено длъжностно лице по защита на данните. Изпратени са 132 писма с указания за отстраняване на нередовности в подадените уведомления.

***Стратегическа цел: Приложен проактивен подход в международното сътрудничество***

През отчетния период, участието на представители на КЗЛД в международни работни групи и форуми се осъществява на място и чрез дистанционни онлайн форми. Поради натрупания опит в онлайн среда продължава тенденцията за повишен брой на събитията, съответно участията, спрямо присъствените мероприятия в предходни периоди. Непрекъснат остава обменът на информация и запитвания със сродни надзорни органи през информационната система за вътрешния пазар (ИСВП) на Европейския комитет за защита на данните като за отчетния период КЗЛД е била адресат/инициатор/участник в 43 процедури в механизма за сътрудничество и съгласуваност чрез ИСВП.

През отчетния период КЗЛД е участвала във всички дейности по линия на Глобалната асамблея по въпросите на неприкосновеността. След официалното избиране на КЗЛД за член на Изпълнителния комитет на организацията, представители на комисията се включиха активно в дейностите на Изпълнителния комитет, като е реализирано и дистанционно участие в неговите заседания през отчетния период. Активни дейности бяха реализирани като член на Управителния комитет на Конференцията на европейските органи по защита на данните.

Продължава участието на КЗЛД в дейността и заседанията на системата от органи за осъществяване на координиран надзор върху информационните системи на Европейския съюз, вкл. дейността на Комитета за координиран надзор, Координационните групи за надзор на Евродак и Митническата информационна система (където представител на администрация на КЗЛД координира дейността и води заседанията).

Същевременно, е осъществено посещение на представител на Федералния орган по защита на данните на Германия и обмен на опит по програмата за обмен на експерти на Европейския комитет по защита на данните през януари 2025 г.

В рамките на отчетния период КЗЛД продължава да участва активно и в подготовката на Република България за членство в Организацията за икономическо сътрудничество и развитие (ОИСР). Представители на КЗЛД са включени и участват в заседанията на Междуведомствения координационен механизъм за процеса на разговори за присъединяване към ОИСР. В края на месец март 2025 г. проведе форум за възможностите пред държавата и бизнеса при приемането на България в ОИСР.

По линия на защитата на лицата, подаващи сигнали или публично оповестяващи информация за нередности, продължава активното участие в дейността на Европейската мрежа на органите за интегритет и сигнализиране на нередности (NEIWA).

***Стратегическа цел: Разгърната система от инициативи за повишаване на професионалната квалификация на КЗЛД и нейната администрация***

През отчетния период няма реализирани инициативи за повишаване на професионалната квалификация на КЗЛД и на нейната администрация.

***Стратегическа цел: Усъвършенствани процеси по откритост и прозрачност***

В изпълнение на тази цел през отчетния период на сайта на КЗЛД регулярно се публикуват новини, становища на КЗЛД, финансова информация, информация за провеждани конкурси.

На интернет страницата на КЗЛД са публикувани и информация по чл. 21 от ЗЗЛПСПОИН;

Формуляр за регистриране на сигнал по реда на ЗЗЛПСПОИН; Методически указания № 1 за приемане, регистриране и разглеждане на сигнали, постъпили при задължените субекти по ЗЗЛПСПОИН и Пътната карта на механизма за защита и подкрепа на сигналоподателя.

***Стратегическа цел: Реализирана система за външно подаване на сигнали и контрол по отношение на защитата на лицата, които подават сигнали или публично оповестяват информация за нарушения.***

В много кратки срокове КЗЛД успява да положи основите на националната система за защита на лицата, подаващи сигнали или публично оповестяващи информация за нарушения. Акцент от обнародването на закона, до настоящия момент, е поставен върху информационно-разяснителната дейност сред задължените субекти по ЗЗЛПСПОИН – работодателите от публичния и частния сектор, с цел създаване на необходимите условия за законосъобразно изпълнение на техните законови задължения. През отчетния период са предоставени и множество консултации на физически лица, възнамеряващи да подадат сигнал при условията и по реда на този закон.

Въз основа на извършения Външен одит на КЗЛД от екип на институцията на Омбудсмана в периода от 14.10.2024 г. до 14.11.2024 г., беше изготвен и изпратен на Комисията одитен доклад през първото тримесечие на отчетния период. Докладът съдържа резултатите от проведения одит в Комисия за защита на личните данни (КЗЛД), в качеството ѝ на Централен орган за външно подаване на сигнали и орган за защита на лицата по отношение изпълнението на задълженията ѝ по Закона за защита на лицата, подаващи сигнали или публично оповестяващи информация за нарушения (ЗЗЛПСПОИН), както и констатации относно работата със сигналите и защитата на техните податели. В резултат на извършената проверка, институцията на омбудсмана отправя 19 (деветнадесет) броя препоръки, 13 (тринадесет) от които са или изпълнени, или са в процес на изпълнение.

През първото полугодие на отчетния период от страна на КЗЛД са подготвени и изпратени Законопроект за изменение и допълнение № 51-454-01-39 на Закона за защита на лицата, подаващи сигнали или публично оповестяващи информация за нарушения, внесен от Кирил Петков Петков и група народни представители на 12.12.2024 г., както и Становище до Председател на Комисията за прякото участие на гражданите, жалбите и взаимодействието с гражданското общество.

През първото полугодие на 2025 г. продължава комуникацията с компетентните органи (КО) по чл. 20 от ЗЗЛПСПОИН с цел оптимизиране на взаимодействието между тях и КЗЛД и гарантиране реализацията на целите на закона (ЗЗЛПСПОИН). Съществува ясна комуникация с повечето компетентни органи, като са утвърдени начините на препращане и разглеждане на отделните сигнали до съответния КО. Проверките от органите по чл. 20 от ЗЗЛПСПОИН се извършват в кратки срокове (с изключение на проверки, които се извършват на специални закони и тези проверки изискват повече време за извършването им), като се спазват всички законови изисквания за защита самоличността на сигнализиращото лице и предоставянето на защита, в случаите, когато такава е поискана.

1. **Описание на степента на достигане на очакваните ползи/ефекти за обществото и резултати, относими към функционална област: „Защита на личните данни на физическите лица“.**

Налаганите от КЗЛД административни наказания „глоба“ или „имуществена санкция“, вкл. тези през отчетния период, са определени така, че да осъществят в пълен обем правоохранителната и превантивна роля, тоест да бъдат „ефективни, пропорционални и възпиращи“. Същите отразяват адекватно естеството, тежестта и последиците от нарушението. Оценката за това какви мерки са ефективни, пропорционални и възпиращи във всеки отделен случай отразява целта, преследвана и с избраната корективна мярка, т.е. възстановяване на спазването на правилата или санкциониране на неправомерно поведение (или и двете). Следва да се отчита обаче тенденцията, че наложените глоби и имуществени санкции в по-голямата си част не се плащат доброволно и/или се атакуват по съдебен ред, и/или се предоставят на НАП за принудително събиране – процес, който сериозно утежнява и забавя крайния ефект от наложеното административно наказание.

В допълнение, Решенията на КЗЛД за налагане на корективни мерки освен преследваната и визирана по-горе цел на Регламента и ЗЗЛД имат и възпитателен и популяризиращ ефект с цел по-широк кръг от субекти на данни да са запознати с правата относно личните данни и търсенето на съдействие от КЗЛД, което нараства неколкократно през последните години.

1. **Отговорност за изпълнение на целите в съответната област на защита на личните данни на физическите лица**

Отговорна институция за изпълнение на целите в областта на защитата на личните данни е Комисията за защита на личните данни.

1. **Преглед на настъпилите промени на нормативната уредба през отчетния период в областта на защита на личните данни на физическите лица**

През настоящия отчетен период е приет и обнародван на 09.05.2025 г. в „Държавен вестник“, брой 38, Закон за изменение и допълнение на ЗЗЛПСПОИН, като считано от 13 май 2025 г. същият е влязъл в сила. Последните изменения на ЗЗЛПСПОИН обхващат, както чисто стилистични изменения на разпоредбите на закона, с цел тяхното прецизиране при тълкуването му, така и засягат съществени промени, касаещи отпадането на възможността задължените субекти по чл. 12 от закона, да използват канал за вътрешно подаване на сигнали, създаден от икономическата група, към която принадлежат. Отделно от това е премахнат 2-годишния давностен срок за извършени нарушения, които могат да се разглеждат по реда на ЗЗЛПСПОИН. В административнонаказателните разпоредби на закона е разширен кръга на наказваните субекти, като са добавени юридически лица и еднолични търговци.

# V. ПРЕГЛЕД НА изпълнението на бюджетна програма: Защита на физическите лица при обработването на лични данни и свободното движение на такива данни

1. **Описание на степента на изпълнение на заложените в програмата цели**

***Цели на бюджетната програма:***

***1. Превенция на незаконни форми на обработване на лични данни и на нарушения на правата на физическите лица.***

Превенцията през отчетния период е реализирана основно под формата на становища и позиции по ключови въпроси, които изискват унифициране в практиката и изясняване на важни въпроси от обществен интерес. Такива са въпросите за упражняването на правата в областта на защитата на личните данни по казуси, свързани с обработване на лични данни в контекста на образци на заявления и документи, издавани от общините за признаване, упражняване или погасяване на права или задължения във връзка с местните данъци съгласно чл. 3, ал. 3 от ЗМДТ, относно използване на система за видеонаблюдение с функционалност за лицево разпознаване в търговски обекти (магазини), излъчване в реално време на заседания на общински експертен съвет по устройство на територията на Столична община, за достъпа до "Семейно положение" при заявяване на дебитни карти за малолетни лица, по въпроси свързани с приложението на Закона за защита от домашно насилие (ЗЗДН), както и становища по редица законопроекти, сред които предложението за законодателни промени в уредбата на полицейската регистрация по чл. 68 от Закона за МВР, Законопроекта за допълнение на Закона за достъп и разкриване на документите и за обявяване на принадлежност на български граждани към държавна сигурност и разузнавателните служби на българската народна армия, и законопроекта за доброволчеството.

***2. Ефективен механизъм на надзор върху правилното прилагане на правилата за защита на личните данни и унифицирано прилагане на правната рамка.***

Ефективният механизъм на надзор се постига по две направления: разглеждане на жалби за нарушени права в областта на защитата на личните данни и осъществяване на проверки на администратори за законосъобразност на обработването (както проверки на място, така и проверки по документи, вкл. по линия на уведомления за нарушения на сигурността на личните данни). В тази връзка за шестмесечието на целия отчетен период (януари-юни 2025 г.) са постъпили общо 756 жалби и 593 сигнала и искания от физически и юридически лица за упражняване на надзорни правомощия. За шестмесечието на 2025 г. са приключени общо 458 сигнала включително и такива останали от края предходна година.

По жалбите, сигналите и исканията за упражняване на надзорни правомощия са предприети действия за тяхното разглеждане.

За отчетния период на страните по административните производства по жалби са изпратени 302 решения, включително по жалби, постъпили в предходната година.

С решения по основателни жалби са наложени, както следва: Официални предупреждения – 34 бр., Разпореждания по буква „г“ – 53 бр., разпореждане по буква „в“ (за изпълнение на искания на субект на данни) – 6 бр., предупреждения – 2 бр., разпореждане по б. „ж“ за уведомяване за коригирането или изтриването на лични данни или ограничаването на обработването им съгласно членове 16, 17 и 18 на получатели, пред които личните данни са били разкрити - 2 броя, наложени санкции с решение на комисията – 23 бр. на стойност 281 500 лв.

Писмените консултации, касаещи реда за упражняване на права и компетентността на КЗЛД, за календарната година са 150 броя.

По повод разгледани жалби, в периода януари-юни 2025 г., доброволно, без да е отправяна покана, са платени четири имуществени санкции в общ размер на 4700 лв. от които: имуществена санкция в размер на 1 000 лв. по жалба ППН-01-180/2024 г., имуществена санкция в размер на 1 000 лв. по жалба ППН-02595/2023 г., имуществена санкция в размер на 700 лв. по жалба ППН-01-599/2022 и имуществена санкция в размер на 2 000 лв. по жалба ППН-01-220/2018.

По постъпили сигнали са изготвени и изпратени на заинтересованите страни 39 решения от 2025 г. и 32 - от края на 2024 г., или общо 71 решения на КЗЛД.

С решения по сигнали са наложени корективни мерки, както следва: Предупреждения – 9 бр., Официални предупреждения – 6 бр., Разпореждания – 39 бр. Общо брой наложени корективни мерки – 71. Допълнително с 5 решения са наложени имуществени санкции в размер на 11 000 лева за неизпълнение на ПАМ.

По линия на разглеждането на уведомления за нарушения на сигурността на личните данни са анализирани 77 получени уведомления и са осъществени 16 проверки по документи и 3 по постъпили през 2024 г. уведомления за нарушения на сигурността на личните данни, при които е било констатирано средно ниво на риск и 13 по уведомления от 2025 г..

Приложени са корективни правомощия по чл. 58, § 2 от Регламент (ЕС) 2016/679: разпореждане по б. „г“ – 12 бр. и официално предупреждение за нарушение по буква „б“ – 8 бр., а с 8 бр. решения на КЗЛД са наложени имуществени санкции в размер на 391 000 лв.

***3. Международно сътрудничество в областта на защитата на личните данни.***

През отчетния период КЗЛД продължава активно участието си във всички форми на международно сътрудничество, които се реализират чрез електронни средства – участия в заседания, подготовка на позиции и отговори на запитвания по международна линия. В качеството си на участник в обмена на информация и запитвания със сродни надзорни органи чрез Информационната система на вътрешния пазар, през отчетния период КЗЛД е била адресат/инициатор в 43 процедури, като по този начин в пълна степен е изпълнена целта по отношение участието ѝ в механизма за сътрудничество и съгласуваност съгласно Регламент (ЕС) 2016/679.

***4. Защита на физическите лица, подаващи сигнали или публично оповестяващи информация за нарушения на българското законодателство или на актове на Европейския съюз.***

С оглед създаването на административен капацитет и въвеждане на най-добрите практики в областта на защита на лицата, подаващи сигнали или публично оповестяващи информация за нарушения, КЗЛД е участвала в 10-то Общо събрание на Мрежата на европейските органи за интегритет и сигнализиране за нередности (NEIWA), проведено хибридно на 12 и 13 юни 2025 г.

Комисия за защита на личните данни е взела участие и във Втората информационна сесия за съществуващите възможности в сферата на защитата на сигналоподателите, организирана от Европейската комисия, която се проведе в началото на месец март 2025 г.

В специализираната рубрика, обособена на интернет страницата на КЗЛД за целите на ЗЗЛПСПОИН, регулярно са публикувани информационно-разяснителни материали в отговор на постъпили запитвания от задължени субекти по закона. В секциите, касаещи приложението на ЗЗЛПСПОИН са отразени и измененията на закона от 9 май 2025 г.

На Асоциация „Прозрачност без граници“ през месец март 2025 г. е предоставено Писмо за подкрепа от КЗЛД относно покана за представяне на предложения за безвъзмездни средства за действие в подкрепа на транснационални проекти за обучение на специалисти в областта на правосъдието, обхващащи гражданското право, наказателно право или основните права.

Предприемат се периодично действия за обявяване на конкурси на основание чл. 10а, ал. 1 от Закона за държавния служител, във връзка с чл. 13, ал. 1 от Наредбата за провеждане на конкурсите и подбора при мобилност на държавни служители за заемане на незаетите длъжности.

**2. Продукти/услуги, предоставяни по програмата – описание на постигнатите резултати и изпълнените дейности за тяхното предоставяне**

**2. 1. Разглеждане на жалби, на сигнали за нарушения в областта на защитата на личните данни, на искания за упражняване на надзорни правомощия и извършване на проверки на място, при необходимост**

С подаването на жалби пред КЗЛД физическите лица търсят защита на свои лични данни срещу нарушения, извършени от администратори на лични данни. Касае се за дейност с постоянен характер, като по всяка постъпила жалба се развива административно производство по правилата на Административно процесуалния кодекс. През отчетния период са постъпили 756 жалби.

Сигнали за нарушения на правната уредба за защита на данните физическите лица подават при съмнения или твърдения за незаконосъобразно обработване на лични данни на физически лица, различни от подателя на съответния сигнал. Постъпилите сигнали и искания за упражняване на надзорни правомощия за отчетния период са 593 бр. Разгледани и приключени през шестмесечието на 2025 г. са 458 бр. включително и такива от края на предходната година.

Трябва да се отчете обстоятелството, че случаите касаят незаконосъобразно обработване на лични данни при фалшиви хоспитализации в медицински заведения, прехвърляне на допълнителните пенсионни средства от едно дружество в друго без знанието и надлежното уведомяване на гражданина. Извършени са проверки на електронни магазини, обработващи голям обем от лични данни на неограничен брой физически лица.

Значително количество са проверките за извършвано видеонаблюдение чрез изградени системи за видеонаблюдение. В резултат на тези проверки са издадени разпореждания на администраторите на лични данни да преустановят заснемането на публични площи (улици и тротоари); да изработят конкретни правила и механизми за контрол за спазване на издадените заповеди и да предприемат технически и организационни мерки, които ефективно да гарантират защитата на физическите лица. Като не се отрича и ползата за сигурността от видеонаблюдението, благодарение на което е възпрепятствано осъществяване на насилие върху деца в детски градини и други обществени места.

Липсата на нормативна регламентация на осъществяваното в страната видеонаблюдение от различни администратори и субекти, води до множество сигнали и жалби, както и до конфликтни ситуации между администраторите и субектите, чиито данни се обработват.

**2. 2. Консултации на граждани и администратори на лични данни**

Изпълнените през отчетния период дейности за предоставяне на тази услуга са под формата на официални писмени становища на надзорния орган и предоставяне на писмени отговори на поставени въпроси в областта на защитата на личните данни. Акцент през отчетния период е поставен върху изразените от КЗЛД позиции по 10 (десет) преюдициални запитвания, адресирани към Съда на Европейския съюз, и по множество въпроси, свързани със секторното законодателство.

Неформални консултации се предоставят по линия на обслужването на институционалния телефон за устни консултации по законодателството за защита на личните данни и по висящи административни производства пред КЗЛД. По този ред през първото полугодие на 2025 г. са предоставени 1645 бр. консултации, както следва:

* Експертни консултации по прилагането на Регламент (ЕС) 2016/679 и на националното законодателство за защита на личните данни – 503 бр.;
* Справки по хода на висящи административни производства пред КЗЛД (основно по линия на подадени жалби и сигнали) – 755 бр.;
* Консултации по често задавани въпроси, чрез телефонната централа на КЗЛД – 387 бр.

**2. 3. Разглеждане и анализ на постъпили уведомления за нарушения на сигурността на личните данни**

При всяко получено уведомление за нарушение на сигурността на личните данни КЗЛД извършва оценка на риска за правата и свободите на физическите лица, засегнати/евентуално засегнати от него съгласно „Методика за оценка на риска при нарушение на сигурността на личните данни“, приета от Комисията. В зависимост от нивото на риска се предприемат и съответни действия, като проверка по документи или проверка на място.

 За отчетния период с най-голям процент от подадените уведомления са случаите на инциденти, свързани с външни злонамерени атаки с криптиране на достъпа до предлаганите от администраторите информационни ресурси.

**2. 4. Изготвяне на отговори, позиции и участие в международни инициативи**

През отчетния период е осъществено участие във всички формати, обединяващи сродни органи по защита на данните на държавите-членки на ЕС, включително шест пленарни заседания на Европейския комитет по защита на данните, на Комитета за координиран надзор, на Съвета по европейски въпроси, както и на Междуведомствения координационен механизъм за присъединяване на Република България към ОИСР.

Поради продължаващата работа на общоевропейско ниво по регламенти относно цифровата икономика и пазари, както и неприкосновеността на личния живот в цифровата среда, активно е и участието (изразяването на позиции) в Работна група № 5 „Конкуренция“, Работна група № 17 „Телекомуникации и информационни технологии“, Работна група № 23 „Сътрудничество в областта на вътрешните работи“, Работна група № 33 „Сътрудничество в областта на правосъдието“ и Работна група № 26 „Финансови въпроси“, както и ad hoc участия и подпомагане на Работна група № 22 „Здравеопазване“ (създадени с Постановление на МС № 85 от 17 април 2007 г. за координация по въпросите на Европейския съюз).

Всички запитвания, въпросници и принос по линия на Европейския комитет по защита на данните, чрез Информационната система за вътрешния пазар, са изпратени в рамките на предварително определените срокове. През целия отчетен период е продължило активното участие в експертните групи към Комитета, както и постоянно и последователно участие в заседанията на Изпълнителните комитети на Глобалната асамблея по въпросите на неприкосновеността и Конференция на европейските органи по защита на данните.

**2.5.** **Разглеждане на сигнали за нарушения на българското законодателство или актове на Европейския съюз.**

През отчетния период са постъпили 35 сигнала за нарушения на българското законодателство или на актове на ЕС, като по всички сигнали е извършена проверка по отношение на тяхната редовност, допустимост, достоверност и правдоподобност, както и за наличие на основание за препращане на Комисията за противодействие на корупцията. По 2(два) сигнала е извършена проверка на място.

На две физически лица, по искане от тяхна страна, е предоставена защита от страна на КЗЛД срещу ответни действия по см. на §1, т. 11 от Допълнителните разпоредби на ЗЗЛПСПОИН.

През отчетния период са генерирани през сайта на КЗЛД общо 76 (седемдесет и шест) броя Уникални идентификационни номера (УИН). В тази бройка се включват, както УИН номера по подадени сигнали в КЗЛД, постъпили по външен канал, така и генерирани УИН номера от задължени субекти по чл. 12 от ЗЗЛПСПОИН относно сигнали, подадени по вътрешен канал на задължения субект.

1. **Отчет за изпълнението на администрираните разходни показатели, вкл. проектите по програмата.**

По програмата няма администрирани разходни показатели.

1. **Отчет на показателите за изпълнение на бюджетната програма (количествени, качествени, времеви)**

|  |  |  |  |
| --- | --- | --- | --- |
| **3400.01.01 Бюджетна програма „Защита на физическите лица при обработването на лични данни и свободното движение на такива данни”*****Показатели за изпълнение*** | **Мерна единица** | **Целева стойност** | **Отчет** |
| 1. Разгледани жалби | брой | 460 | 321 |
| 2. Разгледани сигнали и искания за упражняване на надзорни правомощия | брой | 520 | 458 |
| 3. Извършени проверки | брой | 270 | 146 |
| 4. Предоставени писмени консултации по приложение на Регламент (ЕС) 2016/679, ЗЗЛД и ЗЗЛПСПОИН (становища, отговори на запитвания и разяснения по въпроси от областта на защитата на личните данни и/или на защитата на лицата, подаващи сигнали или публично оповестяващи информация за нарушения) | брой | 650 | 503 |
| 5. Разгледани уведомления за нарушения на сигурността на личните данни | брой | 80 | 77 |
| 6. Осъществени участия, изготвени отговори и позиции в международен контекст | брой  | 500 | 354 |
| 7. Разгледани сигнали за нарушения на българското законодателство или актове на Европейския съюз. | брой | 100 | 35 |
|  |  |  |  |

**Кратко описание на показателите за изпълнение**

***Разгледани жалби:***

В посочения период са проведени 40 заседания на КЗЛД, като на тях са взети решения, както следва:

 - основателни –112 жалби;

 - неоснователни – 93 жалби;

 - недопустими – 12 жалби;

 - нередовни – 59 жалби;

 - очевидно неоснователни – 15 жалби;

 - оттеглени – 30 жалби.

***Разгледани сигнали*** ***и искания за упражняване на надзорни правомощия:***

За шестмесечието на 2025 г. са разгледани и приключени 458 бр. сигнали от физически и юридически лица с твърдения за нарушения в областта на защитата на личните данни.

***Извършени проверки (на място и по документи):***

За периода са извършени 128 проверки на място. С констативен акт са приключили 128 проверки, от които 4 бр. във връзка с Уведомления за нарушения на сигурността на личните данни по чл. 33 от Регламент (ЕС) 2016/679 (за които е констатирано високо ниво на риск).

 По документи са извършени 16 бр. проверки по повод постъпили уведомления за нарушения на сигурността на личните данни, при които е констатирано средно ниво на риск – 3 по уведомления, постъпили през 2024 г. и 13 по уведомления от 2025 г.

Извършването на проверки на задължените субекти по чл. 12 от ЗЗЛПСПОИН също се явява важен елемент от контрола върху законосъобразното функциониране на националната система за защита на лицата, подаващи сигнали или публично оповестяващи информация за нарушения. При постъпване на сигнал за нарушения съгласно Глава Четвърта (Административнонаказателни разпоредби) от този закон, се инициира извършването на проверка за установяване твърденията в съответния сигнал. През отчетния период са осъществени 2 (две) такива проверки на място. Предвид това, считано от влизането в сила на ЗЗЛПСПОИН, в показателя за изпълнение „извършени проверки“ вече се включват и проверките по линия на този специален закон.

***Предоставени писмени консултации по приложение на Регламент (ЕС) 2016/679 и ЗЗЛД (становища и отговори на запитвания):***

През отчетния период КЗЛД е предоставила общо 503 писмени консултации. Същите включват 28 становища и 475 писмени отговора на запитвания на физически лица и администратори по различни въпроси, свързани с техните права и задължения в областта на защитата на личните данни, както и писма с разяснения и уточнения в комуникацията с администратори на лични данни във връзка със задължението за определяне на длъжностно лице по защита на данните.

***Разгледани уведомления за нарушения на сигурността на личните данни:***

За отчетния период в Комисията са получени общо 77 уведомления за нарушения на сигурността на данните. От тях с ниско ниво на риск са преценени 10 уведомления; със средно ниво – 48 уведомления, като по 13 от тях проверките по документи са приключили. С високо ниво на риск са преценени 3 уведомления. За сведение са преценени 5 уведомления. Едно от уведомленията е присъединено към образувано производство по сигнал. За 4 от случаите е установено трансгранично обработване на данни, във връзка с което на основание чл. 56 от Регламент (ЕС) 2016/679 са стартирани съответните процедури в Информационната система на вътрешния пазар. Текущи са 6 преписки.

***Осъществени участия, изготвени отговори и позиции в международен контекст:***

През целия отчетен период приоритет остава участието във всички международни формати, обединяващи сродни органи по защита на данните, които са провеждали онлайн заседания или в рамките на които е обменена интензивна кореспонденция по актуални теми от сферата на защитата на личните данни. В резултат на активна международна дейност са изразени становища/позиции и е осъществено участие в различни международни инициативи - общо 354 бр. както следва:

* Участия в заседания – 108 бр.
* Подготвени позиции – 64 бр.
* Подготвени отговори на запитвания – 139 бр.
* Участие в механизма за сътрудничество и съгласуваност чрез ИСВП – 43 бр.

***Разгледани сигнали за нарушения на българското законодателство или актове на Европейския съюз***

До 30 юни 2025 г. са получени общо 35 бр. сигнали, по които в срок са извършени съответните законови действия от компетентността на КЗЛД, вкл. анализ на тяхната редовност и допустимост за разглеждане при условията и по реда на ЗЗЛПСПОИН. По 26 сигнала КЗЛД е взела решение за прекратяване на производството, поради наличие на съответните законови основания за това. По 2 (два) сигнала е извършена проверка на задължени субекти по чл. 12 от закона, на място.

**Източници на информацията за данните по показателите за изпълнение**

Източници на информация за данните са отчети на дирекциите от специализираната администрация за постигнати резултати от дейността през отчетния период.

1. **Описание на факторите и причините, оказали въздействие върху непостигането на планираните/заявените целеви стойности**

През отчетния период няма непостигнати резултати спрямо заложените показатели.

1. **Отчет на разходите по бюджетните програми с разпределение по ведомствени и администрирани разходи**

|  |  |  |  |  |
| --- | --- | --- | --- | --- |
| **№** | **3400.01.01 Бюджетна програма „Защита на физическите лица при обработването на лични данни и свободното движение на такива данни“(в лева)** | **Закон** | **Уточнен план** | **Отчет** |
| **І.** | **Общо ведомствени разходи:** | **6 728 900** | **6 728 900** | **3 043 620** |
|   |  Персонал | 5 581 300 | 5 581 300 | 2 622 805 |
|   |  Издръжка | 947 600 | 947 600 | 411 215 |
|   |  Капиталови разходи | 200 000 | 200 000 | 9 600 |
| **1.** | **Ведомствени разходи по бюджета на ПРБ:** | **6 728 900** | **6 728 900** | **3 043 620** |
|   |  Персонал | 5 581 300 | 5 581 300 | 2 622 805 |
|   |  Издръжка | 947 600 | 947 600 | 411 215 |
|   |  Капиталови разходи | 200 000 | 200 000 | 9 600 |
| **2.** | **Ведомствени разходи по други бюджети и сметки за средства от ЕС**  | **0** | **0** | **0** |
|   |  Персонал |   |   |   |
|   |  Издръжка |   |   |   |
|   |  Капиталови разходи |   |   |   |
| **ІІ.** | **Администрирани разходни параграфи по бюджета**  | **0** | **0** | **0** |
|   |  |   |   |   |
| **ІІІ.** | **Администрирани разходни параграфи по други бюджети и сметки за средства от ЕС** | **0** | **0** | **0** |
|   |  |   |   |   |
|  | **Общо администрирани разходи (ІІ+ІІІ):** | **0** | **0** | **0** |
|  | **Общо разходи по бюджета (І.1+ІІ):** | **6 728 900** | **6 728 900** | **3 043 620** |
|  | **Общо разходи (І+ІІ+ІІІ):** | **6 728 900** | **6 728 900** | **3 043 620** |
|   | Численост на щатния персонал | 117 | 117 | 85 |
|   | Численост на извънщатния персонал | 0 | 0 | 0 |

1. **Отговорност за изпълнението на програмата**

Отговорна институция за изпълнението на програмата е Комисията за защита на личните данни.

**ПРЕДСЕДАТЕЛ:**

#  БОРИСЛАВ БОЖИНОВ